Ordinul semnat chiar de el însuși arată că ministrul Daea n-a spus adevărul la televiziuni când a negat distrugerea plantelor! Seara când minstrul Agriculturii s-a despărțit de propria logică

miercuri, 8 august 2018, 12:34

Marți, la prânz, ministrul agriculturii a sunat-o pe jurnalista Mirela Neag.

Libertatea solicitase în scris Ministerului Agriculturii detalii despre Ordinul 1295 din 3 august 2018.

Prin acest ordin, ministrul Petre Daea dispusese ca ”în toate suprafețele agricole din zonele cu pestă porcină africană, în focarele care au fost declarate ca urmare a depistării bolii la mistreți” să se ia următoarele măsuri:

”Recoltele vor verificate înainte de recoltare”.

”Zonele afectate de mistreți vor fi izolate cu benzi”.

”În aceste zone, proprietarii/utilizatorii de teren agricol vor izola plantele, le vor distruge, după care vor dezinfecta zona”.

”Este obligatorie dezinfectarea mașinilor agricole”.

În discuția pentru Libertatea, ministrul a confirmat tot, a făcut un apel ca oamenii să nu se panicheze și a explicat motivele măsurilor.

Seara, ministrul s-a răzgândit.

Marea răsucire

Petre Daea nu este un politruc.

Dar, într-o vecinătate guvernamentală care îl trage în jos și într-un sistem populat cu amatorism, ministrul agriculturii începe să se comporte în standardul Guvernului Dăncilă.

A fost o seară de neuitat!

Ministrul Daea face, telefonic, turul televiziunilor.

Are totuși bărbăția și inteligența să nu spună că n-a zis ce a zis pentru Libertatea.

Știe că o discuție cu un jurnalist e oficială.

În rest însă, șeful de la Agricultură începe să fantazeze că a fost greșit înțeles, că se inventează interpretări și că, de fapt, ”măsura nu se aplică decât în cazul în care un mistreț moare în cultura omului și e găsit acolo”!

Asta e o invenție ad-hoc, căci nicăieri, în propriul său ordin, nu scrie despre vreun mistreț mort!

”Și cum ajunge mistrețul în lan ca să moară? Nu vă interesează și traseul său?”

La Realitatea TV, ministrul poposește cu orele la telefon. Atmosfera e încărcată.

Deși nu au documentul în față, Oana Stănciulescu, Sabin Orcan și Valeriu Turcan sesizează imediat nepotrivirea logică.

”Și cum ajunge mistrețul în lan ca să moară? Nu vă interesează și traseul său?”, întreabă Oana Stănciulescu.

”Cum veți găsi urmele de mistreți în lanuri?”, intervine și Valeriu Turcan.

Petre Daea repetă că ordinul său se referă doar la locul morții mistrețului.

Ceea ce este un neadevăr!

Publicat inițial de agrointel.ro, ordinul semnat de ministrul Daea nu vorbește de niciun mistreț mort.

Dimpotrivă, măsura se referă la ”toate suprafețele agricole din zonele cu pestă, în focarele care au fost declarate ca urmare a bolii de mistreți”.

Dacă în urma verificării se găsesc urme ale mistreților, nu mistreți morți!, culturile se ard, exact așa cum a spus ministrul pentru Libertatea, și apoi se dezinfectează.

De ce e nevoie de măsura controlului plantelor din focare

Măsura arderii porțiunilor afectate de cultură are utilitatea ei.

Pentru că mistreții pot răscoli, băli, defeca sau mânca recoltele și, atunci, plantele cu care intră în contact devin vector pentru virusul pestei africane.

Adică plantele îl transmit mai departe. Cum?

Fără ca nimeni să știe că sunt atinse de virus, plantele ajung în furajele simple sau prelucrate ale porcilor și animalele se îmbolnăvesc mortal.

”Oameni care nu țin cu țara aceasta”

Dar, înfierbântat de propriile invenții de pe televizor, Petre Daea n-a mai ajuns aproape deloc să explice de ce face asta, pentru că el dădea vina pe alții, spunând că ”intepretarea cu distrugerea recoltelor a fost lansată de oameni care nu ţin cu ţara aceasta”.

Să pretinzi că a avea diferențe de opinie e o formă de nepatriotism e nedemn, numai un ministru care se desparte de propria minte poate folosi această retorică.

Nu e nicio interpretare, e un ordin semnat chiar de ministru!

Pe 2 august, locurile unde se aplică regula controlului și distrugerii recoltelor sunt:

2 -⁠ Sălaj -⁠ 2 porci mistreți morți

4 -⁠ Satu Mare -⁠ 9 porci mistreți morți

1 -⁠ Bihor -⁠ 1 porc mistreț mort

10 -⁠ Tulcea -⁠ 20 porci mistreți morți

Situația evoluează, conform informațiilor Libertatea în curând vor fi declarate contaminate de către ANSVSA și alte județe, altele decât cele 8 din acest moment.

CUPRINS: Toate capitolele investigației din ziarul Libertatea despre molima de pestă porcină.